Leandie: ŉ Klerereeks, dagbeplanner en nou ook wyn!So lyk Leandie se eie wyn (Foto: Verskaf) Die aktrise en entrepreneur Leandie du Randt Bosch, wat reeds haar eie motiveringspraatjies, dagbeplanner en klerereeks het, het nou ook haar eie rooiwyn bekendgestel. Dié rooiwyn is ŉ geheime rooiversnit wat Wilhelm Pienaar van Hermanuspietersfontein-wyne vir Du Randt Bosch gemeng het. Dié wyn se naam is Du Randt Bosch 2017, Grateful . Du Randt Bosch het aan Maroela Media vertel hoe die proses gewerk het om dié rooiwyn te maak. “Ek sou eers die wyn saam met iemand anders gemaak het, maar die planne het toe nie deurgegaan nie. Maar soos die Here se wil, toe die tyd reg is, het Hermanuspietersfontein my gekontak. Dit was nadat ek met Skoonma Clothing begin het. Hulle het my gesê hulle het ŉ wyn met die naam Skoonma. Ons het toe so begin saamwerk,” het sy verduidelik. Leandie du Randt Bosch (Foto: Verskaf) “Ek het my droom om ŉ rooiwyn te maak met hulle gedeel, en Wilhelm het die wyn vir my gemeng. Hy het my verskillende wyne laat blind proe, om te sien van watter tipe wyne ek hou. Hy het my ook ŉ paar vrae gevra oor wat vir my belangrik is in ŉ wyn – die reuk, die soetheid ensovoorts. Daarvolgens het hy uitgevind waarvan ek hou,” het sy vertel. Du Randt Bosch het gesê dit was vir haar ŉ jare lange droom om haar eie rooiwyn te hê omdat sy so baie van rooiwyn hou. “Ek is verskriklik lief vir rooiwyn, en ek geniet dit veral saam met my vriende en familie. Wanneer ek dit geniet, saam met my geliefdes, voel dit vir my of ek die lewe vier. Ek voel of ek totaal en al myself is wanneer ek ŉ lekker glas rooiwyn drink.” Sy het gesê dat sy die woord “grateful” in haar wyn se naam wou sit, omdat dankbaarheid vir haar so belangrik is. Leandie het elke bottel met die hand geteken (Foto: Verskaf) “Hopelik maak ek nog baie wyne, en ek sal elke keer ŉ karaktereienskap wat vir my belangrik is, in die naam wil hê. Dankbaarheid is baie belangrik in my lewe. Ek hoop mense wat die wyn drink, sal dit drink en dink aan alles waarvoor hulle dankbaar is, óf dit dalk koop vir iemand vir wie hulle dankbaar is,” het sy gesê. Du Randt Bosch 2017, Grateful, is net op skoonma.com beskikbaar en slegs 1 000 bottels is gebottel. Elke bottel is ook persoonlik deur Du Randt Bosch geteken.